शेन्निस पलासियोस

शेन्निस एलोंद्रा पलासियोज़ कार्नेजो (; जन्म 30 मई 2000) एक निकारागुआ की मॉडल और सौंदर्य प्रतियोगिता विजेता हैं, जिन्होंने मिस यूनिवर्स 2023 का खिताब जीता था। इससे पहले वह मिस निकारागुआ 2023 भी रह चुकी हैं। वह मिस यूनिवर्स जीतने वाली पहली निकारागुआ की महिला बनीं।

मिस यूनिवर्स प्रतियोगिता से पहले, शेन्निस पलासियोज़ ने मिस वर्ल्ड निकारागुआ 2020 के रूप में मिस वर्ल्ड 2021 में भाग लिया था, जहाँ वह शीर्ष 40 में पहुंची थीं।

प्रारंभिक जीवन और शिक्षा

शेन्निस अलोंद्रा पलासियोज़ कार्नेजो का जन्म 30 मई 2000 को निकारागुआ की राजधानी मानागुआ के हॉस्पिटल अलेमान निकारागुएंसे में हुआ था। उनके माता-पिता का नाम राकेल ग्वाडालूपे कॉर्नेहो पिचार्डो और एडगर एरिस्तिदेस पलासियोज़ गार्सिया है। वह काराज़ो प्रांत के डिरियाम्बा कस्बे में पली-बढ़ीं और मानागुआ के ला साले मानागुआ पेडागोजिकल इंस्टीट्यूट में शिक्षा प्राप्त की। इसी स्कूल में उन्होंने मिस लासालिस्ता ब्यूटी पेजेंट जीता, जहाँ से उनके सौंदर्य प्रतियोगिताओं में रुचि की शुरुआत हुई।
बाद में उन्होंने 2022 में मानागुआ की सेंट्रल अमेरिकन यूनिवर्सिटी में मास कम्युनिकेशन में स्नातक की डिग्री प्राप्त की। विश्वविद्यालय के दौरान वह अपने कॉलेज की वॉलीबॉल टीम की खिलाड़ी भी रहीं। अपनी पढ़ाई का खर्च चलाने के लिए उन्होंने अपनी मां और नानी के साथ मिलकर बुनुएलोस (एक पारंपरिक मिठाई) बनाए और बेचे — इस कारण से स्कूल में उन्हें ताने भी सुनने पड़े।
अपने बचपन में शेन्निस को एंग्ज़ायटी अटैक्स (चिंता के दौरे) का सामना करना पड़ा, और उसी अनुभव ने उन्हें मानसिक स्वास्थ्य जागरूकता को अपनी सौंदर्य प्रतियोगिता की मुख्य थीम बनाने के लिए प्रेरित किया।

मिस यूनिवर्स बनने से पहले, शेन्निस पलासियोज़ निकारागुआ में एक मॉडल, टेलीविज़न प्रस्तुतकर्ता और पत्रकार के रूप में कार्य कर रही थीं। उन्होंने "एंतिएंदे तु मेंते" नामक एक शो प्रस्तुत किया, जो मानसिक स्वास्थ्य से संबंधित विषयों पर आधारित था।

सौन्दर्य प्रतियोगिता
240px|thumb|right|पलासियोस बनीं मिस वर्ल्ड निकारागुआ 2020

पलासियोज़ की पहली सौंदर्य प्रतियोगिता वर्ष 2016 में थी, जहाँ उन्होंने मिस टीन निकारागुआ 2016 का खिताब जीता। इसके बाद उन्होंने टीन यूनिवर्स 2017 में निकारागुआ का प्रतिनिधित्व किया, जहाँ वे शीर्ष छह प्रतिभागियों में स्थान प्राप्त करने में सफल रहीं।

बाद में पलासियोज़ ने कुछ समय के लिए सौंदर्य प्रतियोगिताओं से विराम लिया, लेकिन बाद में मिस वर्ल्ड निकारागुआ 2020 में भाग लेने के लिए लौटीं, जिसे उन्होंने जीत लिया। इस खिताब के साथ, उन्होंने मिस वर्ल्ड 2021 में निकारागुआ का प्रतिनिधित्व किया।
मिस वर्ल्ड 2021 का आयोजन मूल रूप से 16 दिसंबर 2021 को सैन जुआन, प्यूर्टो रिको में होना था। हालांकि, प्रसारण से दो दिन पहले प्रतियोगियों और स्टाफ में कोविड 19 के कई मामलों की पुष्टि हुई, जिससे फाइनल शो को स्थगित कर 16 मार्च 2022 को आयोजित किया गया। केवल चुने गए 40 सेमीफाइनलिस्टों को दोबारा बुलाया गया, जिनमें पलासियोज़ भी शामिल थीं, लेकिन वह उससे आगे नहीं बढ़ पाईं।

पलासियोज़ ने अगस्त 2023 में मिस निकारागुआ 2023 का खिताब जीता, जिसके साथ उन्हें मिस यूनिवर्स 2023 प्रतियोगिता में अपने देश निकारागुआ का प्रतिनिधित्व करने का अधिकार मिला।

मिस यूनिवर्स 2023

240px|thumb|right|कोस्टा रिका में पालासिओस।

मिस निकारागुआ के रूप में, पलासियोज़ ने 18 नवंबर को सैन साल्वाडोर, अल सल्वाडोर में आयोजित मिस यूनिवर्स 2023 प्रतियोगिता में भाग लिया और विजेता बनीं। पलासियोज़ मिस यूनिवर्स का ताज जीतने वाली पहली निकारागुआन बनीं, साथ ही "बिग फोर" अंतर्राष्ट्रीय सौंदर्य प्रतियोगिताओं में जीत दर्ज करने वाली भी पहली निकारागुआन हैं। वह मिस यूनिवर्स का खिताब सीधे जीतने वाली पहली सेंट्रल अमेरिकन भी हैं। इससे पहले पनामा की जस्टीन पासेक को 2002 में मिस यूनिवर्स घोषित किया गया था, जब मूल विजेता ओक्साना फेडोरोवा ने पद त्याग दिया था। 

अपने मिस यूनिवर्स कार्यकाल के दौरान उन्होंने कम से कम 31 देशों की यात्रा की, जिससे वह अब तक की सबसे अधिक यात्रा करने वाली मिस यूनिवर्स विजेता और अंतर्राष्ट्रीय सौंदर्य रानी बन गईं। पलासियोज़ ने एशिया, यूरोप, अमेरिका और अफ्रीका के देशों की यात्रा की। कुल मिलाकर, उन्होंने जिन 31 देशों की यात्रा की उनमें शामिल हैं: संयुक्त राज्य अमेरिका, मेक्सिको, इंडोनेशिया, कतर, ब्राज़ील, कोस्टा रिका, थाईलैंड, लाओस, कंबोडिया, चीन, फ़िलीपीन्स, भारत, अल्बानिया, फ्रांस, ग्रीस, कोलंबिया, इक्वाडोर, प्यूर्टो रिको, डोमिनिकन गणराज्य, बहामास, टर्क्स एंड कैकोस, केन्या, जिम्बाब्वे, नेपाल, पेरू, मोनाको, जमैका और बोलीविया।

निकारागुआ में स्वागत समारोह

पालासियोस की मिस यूनिवर्स में जीत निकारागुआ में विवादास्पद रही, क्योंकि उनकी 2018–2022 के दौरान राष्ट्रपति डैनियल ऑर्टेगा के खिलाफ हुए विरोध प्रदर्शनों में भाग लेने की तस्वीरें सामने आईं। उनकी जीत को निकारागुआ की विपक्षी पार्टियों ने खूब सराहा, जिसके चलते उपराष्ट्रपति और प्रथम महिला रोसारियो मुरिलो ने इसकी आलोचना करते हुए कहा कि यह "बुरे और आतंकी कमेंटेटर एक सुंदर और न्यायसंगत गौरव के पल को तख्तापलट की साजिश में बदलने का भद्दा और अपमानजनक प्रयास कर रहे हैं।"
ओर्तेगा की सरकार ने शुरुआत में पालासियोस की जीत पर "वैध खुशी और गर्व" जताया था, लेकिन बाद में कथित तौर पर उन्होंने एस्टेली शहर में पालासियोस को समर्पित एक भित्ति चित्र (म्यूरल) को पूरा करने से दो कलाकारों को रोक दिया।

निकारागुआ की पुलिस ने मिस निकारागुआ फ्रेंचाइज़ी की मालिक, कैरेन सेलेबेरती पर यह आरोप लगाया कि उन्होंने सरकार विरोधी प्रतियोगियों को जीताने के लिए सौंदर्य प्रतियोगिताओं में जानबूझकर धांधली की, जिसे तख्तापलट की साजिश का हिस्सा बताया गया। इसके बाद उन्होंने निकारागुआ की सौंदर्य प्रतियोगिता इंडस्ट्री से संन्यास ले लिया। 13 फरवरी 2024 को सेलेबेरती ने घोषणा की कि वह मिस यूनिवर्स संगठन में प्रतिभा विकास की नई निदेशक होंगी।

मिस यूनिवर्स के बाद

16 नवम्बर 2024 को, मिस यूनिवर्स 2024 की अंतिम रात के दौरान, पालासियोस ने विक्टोरिया केजर थेलविग को अपनी उत्तराधिकारी के रूप में ताज पहनाया।

15 मार्च 2025 को, पालासियोस ने खुलासा किया कि मिस यूनिवर्स संगठन ने उनके सफल कार्यकाल की स्मृति में उन्हें "मौवाड फोर्स फॉर गुड क्राउन" उपहार स्वरूप भेंट किया है।

निजी जीवन

सितंबर 2024 में, उन्होंने पुष्टि की कि वह वेनेज़ुएला के पूर्व बेसबॉल खिलाड़ी कार्लोस गोमेज़ "एल क्यान्योन" के साथ एक रिश्ते में हैं।

सन्दर्भ

बाहरी कड़ियाँ

श्रेणी:2000 में जन्मे लोग श्रेणी:विश्व सुन्दरी श्रेणी:जीवित लोग श्रेणी:सुन्दरता प्रतियोगिता श्रेणी:मिस यूनीवर्स श्रेणी:अंतर्राष्ट्रीय सुन्दरता प्रतियोगिता श्रेणी:विश्व सुन्दरी विजेता श्रेणी:मिस यूनिवर्स विजेता